b'\n_START_ARTICLE_\nKlimaksas\n_START_PARAGRAPH_\nKlimaksas (gr. klimax \xe2\x80\x93 laiptai; dar vadinamas klimakteriniu laikotarpiu) \xe2\x80\x93 tai gyvenimo laikotarpis, pasi\xc5\xbeymintis fiziologiniais poky\xc4\x8diais organizme, susijusiais su dauginimosi funkcija. Tai pereinamasis am\xc5\xbeius nuo lytin\xc4\x97s brandos pabaigos iki senatv\xc4\x97s prad\xc5\xbeios. Da\xc5\xbeniausiai yra kalbama apie moters klimaks\xc4\x85, ta\xc4\x8diau yra i\xc5\xa1skiriamas ir vyri\xc5\xa1kasis, kadangi fiziologiniai poky\xc4\x8diai vyksta ir vyro organizme, tik ne taip \xc5\xbeymiai._NEWLINE_Moters klimaksas prasideda apie 47\xe2\x80\x9348 gyvenimo metus, vidutini\xc5\xa1kai trunka 1,5\xe2\x80\x932 metus. Ankstyvas klimaksas yra iki 40 met\xc5\xb3, v\xc4\x97lyvas \xe2\x80\x93 po 55 met\xc5\xb3 am\xc5\xbeiaus. Klimaksas susij\xc4\x99s su funkciniais sistemos, reguliuojan\xc4\x8dios organizmo ciklinius procesus, sutrikimais. Klimakso prad\xc5\xbei\xc4\x85 rodo sutrik\xc4\x99s m\xc4\x97nesini\xc5\xb3 ciklas \xe2\x80\x93 pakinta menstruacij\xc5\xb3 ritmas ir intensyvumas, mak\xc5\xa1ties gleivin\xc4\x97 suplon\xc4\x97ja, tampa ma\xc5\xbeiau elastinga, suma\xc5\xbe\xc4\x97ja gimda. Klimakso vyksm\xc4\x85 s\xc4\x85lygoja lytini\xc5\xb3 hormon\xc5\xb3 cikli\xc5\xa1kumo poky\xc4\x8diai, kuriuos lemia hipofiz\xc4\x97s ir kiau\xc5\xa1id\xc5\xbei\xc5\xb3 veikla, ma\xc5\xbeiau gaminasi folikulino. Daugeliui moter\xc5\xb3 klimakso eigoje lytinis gyvenimas i\xc5\xa1 esm\xc4\x97s nepasikei\xc4\x8dia. Retais atvejais moters lytiniai takai taip susiaur\xc4\x97ja, kad sueitis tampa nemaloni, tod\xc4\x97l moteris palaipsniui gali prarasti lytin\xc4\xaf potrauk\xc4\xaf. Kadangi moters seksualumas yra labai glaud\xc5\xbeiai susij\xc4\x99s su psichologin\xc4\x97mis s\xc4\x85lygomis, tod\xc4\x97l klimakso metu intymiems santykiams daug \xc4\xaftakos turi dvasiniai ir emociniai santykiai tarp sutuoktini\xc5\xb3 (partneri\xc5\xb3) \xe2\x80\x93 abipusis supratimas, jautrumas, pagarba, \xc5\xa1velnumas ir pan._NEWLINE_Skiriamos trys klimakso stadijos: premenopauz\xc4\x97 (prasideda tarp 40-45 met\xc5\xb3 ir trunka tol, kol i\xc5\xa1nyksta m\xc4\x97nesin\xc4\x97s); menopauz\xc4\x97 (m\xc4\x97nesini\xc5\xb3 i\xc5\xa1nykimas, tarp 45-52 met\xc5\xb3); postmenopauz\xc4\x97 (prasideda i\xc5\xa1nykus m\xc4\x97nesin\xc4\x97ms). Lytiniai hormonai, reguliuojantys ciklinius procesus, pasibaigus kiau\xc5\xa1id\xc5\xbei\xc5\xb3 veiklai, dar kur\xc4\xaf laik\xc4\x85 gaminasi. Normalus klimaksas praeina be liguist\xc5\xb3 po\xc5\xbeymi\xc5\xb3. Sergan\xc4\x8dioms moterims sutrinka kraujagysli\xc5\xb3 veikla, nervai, atsiranda klimakterinis sindromas. B\xc5\xabdingi sutrikimai: vegetaciniai, kraujagysli\xc5\xb3 (mu\xc5\xa1a kar\xc5\xa1tis, svaigsta galva, pykina, prakaituojama, skauda s\xc4\x85narius, stubur\xc4\x85, sutrinka pusiausvyra), neuropsichiniai (moteris tampa jautri, irzli, blogai miega, susilpn\xc4\x97ja atmintis, atsiranda baim\xc4\x97s jausmas, apima depresija); endokrininiai (sustipr\xc4\x97ja antinks\xc4\x8di\xc5\xb3 ir skydliauk\xc4\x97s veikla); \xc5\xa1irdies ir kraujagysli\xc5\xb3 sistemos (svyruoja arterinis kraujosp\xc5\xabdis, pulsas neritmi\xc5\xa1kas, kyla temperat\xc5\xabra). B\xc5\xabdingiausias simptomas \xe2\x80\x93 mu\xc5\xa1a kar\xc5\xa1tis. Tai trunka 2-3 m\xc4\x97nesius, kartojasi nuo keli\xc5\xb3 iki keliolikos kart\xc5\xb3 per par\xc4\x85. Kartais nie\xc5\xbeti i\xc5\xa1orinius lyties organus, d\xc4\x97l m\xc4\x97nesini\xc5\xb3 ciklo sutrikim\xc5\xb3 ilgai kraujuoja i\xc5\xa1 gimdos. Sunkiausia moterims, sergan\xc4\x8dioms cukriniu diabetu, hipertonine liga, bronchine astma. Reikia laikytis darbo ir poilsio re\xc5\xbeimo, ma\xc5\xbeiau valgyti m\xc4\x97sos, daugiau \xe2\x80\x93 dar\xc5\xbeovi\xc5\xb3, pieni\xc5\xa1k\xc5\xb3 patiekal\xc5\xb3._NEWLINE_Vyro klimaksas prasideda ma\xc5\xbedaug iki 10 met\xc5\xb3 v\xc4\x97liau nei moters \xe2\x80\x93 apie 50\xe2\x80\x9355 gyvenimo metus. Jie trunka ilgiau, bet ne tokie ry\xc5\xa1k\xc5\xabs, kaip moter\xc5\xb3. Ankstyvas klimaksas yra iki 45 met\xc5\xb3, v\xc4\x97lyvas \xe2\x80\x93 po 60 met\xc5\xb3. Susilpn\xc4\x97jus lytini\xc5\xb3 liauk\xc5\xb3 veiklai, kraujyje suma\xc5\xbe\xc4\x97jus vyri\xc5\xa1k\xc5\xb3 lytini\xc5\xb3 hormon\xc5\xb3, sutrinka vidaus sekrecijos liauk\xc5\xb3 veikla: kamuoja nemiga, baim\xc4\x97, silpsta atmintis, kartais susilpn\xc4\x97ja lytinis potraukis ir paj\xc4\x97gumas, padid\xc4\x97ja arterinis kraujosp\xc5\xabdis, \xc4\xaf galv\xc4\x85 pripl\xc5\xabsta kraujo (jau\xc4\x8diasi pulsavimas). Ta\xc4\x8diau vyr\xc5\xb3 savijautai klimaksas paprastai neturi tokios \xc4\xaftakos kaip moterims, nors daliai vyr\xc5\xb3 stebimi erekcijos sutrikimai, per ankstyva ejakuliacija ir pan._NEWLINE_Neretai klimaksas yra tapatinamas su menopauze, nors tai n\xc4\x97ra tapat\xc5\xabs terminai.'